**Zmluva o dielo**

uzatvorená podľa § 536 a nasl. zákona č. 513/1991 Zb. Obchodný zákonník v znení neskorších predpisov (ďalej len „Zmluva“)

medzi zmluvnými stranami:

**Objednávateľ:**

Obchodné meno: **Technické siete Bratislava, a.s.**

Zapísaný:v obchodnom registri Okresného súdu Bratislava I, Odd.: Sa, vl. č.: 7362/B

Sídlo: Primaciálne námestie 1, 814 99 Bratislava

Štatutárny zástupca: Ing. Juraj Nyulassy, predseda predstavenstva

Ing. Roman Herda, podpredseda predstavenstva

Ing. [Ivan Peschl](https://www.orsr.sk/hladaj_osoba.asp?PR=Peschl&MENO=Ivan&SID=0&T=f0&R=0), člen predstavenstva

IČO: 54 302 102

DIČ: 2121665887

IČ DPH: SK2121665887

Bankové spojenie: Československá obchodná banka, a.s.

Číslo účtu (IBAN): SK44 7500 0000 0002 2506 9033

Kontaktná osoba:

Telefón:

e-mail:

(ďalej len „Objednávateľ“)

**Zhotoviteľ:**

Obchodné meno:

Zapísaný:

Sídlo:

Štatutárny zástupca:

IČO:

DIČ:

IČ DPH:

Bankové spojenie:

Číslo účtu (IBAN):

Kontaktná osoba:

Telefón:

e-mail:

(ďalej len „Zhotoviteľ“)

Zhotoviteľ a Objednávateľ spolu aj ako „Zmluvné strany“ alebo samostatne aj ako „Zmluvná strana“

**Preambula**

Táto Zmluva sa uzatvára ako výsledok zákazky č. 02 na predmet „Modernizácia osvetlenia tréningových hál, zimný štadión O. Nepelu v Bratislave“ zadávanej v rámci zriadeného dynamického nákupného systému s názvom „Elektromontážne práce – verejné osvetlenie“, ktorý bol vyhlásený vo Vestníku verejného obstarávania č. 36/2023 zo dňa 16.02.2023 pod značkou 7378 – MUP

**Článok I.**

**Predmet Zmluvy**

* 1. Predmetom tejto Zmluvy je úprava vybraných práv a povinností Zmluvných strán v súvislosti   
     s Dielom podľa tejto Zmluvy, najmä, nie však výlučne, zhotovenie a odovzdanie Diela podľa tejto Zmluvy a zaplatenie ceny za Dielo podľa tejto Zmluvy.
  2. Tie práva a povinnosti Zmluvných strán, ktoré nie sú touto Zmluvou výslovne upravené   
     sa spravujú všeobecne záväznými právnymi predpismi platnými a účinnými na území Slovenskej republiky, najmä zákonom č. 513/1991 Zb. Obchodný zákonník (ďalej len ako „ObZ“).

**Článok II.**

**Vykonanie Diela**

* 1. Pre účely tejto Zmluvy sa pod pojmom „Dielo“ rozumie súbor činností, ktoré sú špecifikované   
     v Prílohe č. 1 „Opis predmetu Zmluvy“ k tejto Zmluve a ktorá tvorí jej neoddeliteľnú súčasť.
  2. Zhotoviteľ sa zaväzuje zhotoviť pre Objednávateľa dielo: „Modernizácia osvetlenia tréningových hál, zimný štadión O. Nepelu v Bratislave“.
  3. Zhotoviteľ je povinný zhotoviť Dielo na svoje náklady a na svoje nebezpečenstvo v dojednanom čase v rozsahu a za podmienok dohodnutých v tejto Zmluve v súlade pokynmi Objednávateľa   
     a ponukou predloženou v procese verejného obstarávania. Ak zo Zmluvy alebo z povahy Diela nevyplýva niečo iné, môže Zhotoviteľ zhotoviť a odovzdať Dielo ešte pred dojednaným časom.
  4. Zhotoviteľ je oprávnený zhotoviť Dielo aj prostredníctvom subdodávateľov. Zhotoviteľ zodpovedá Objednávateľovi za zhotovenie Diela prostredníctvom subdodávateľov tak, ako keby plnenie realizoval sám.
  5. Zmluvné strany sa dohodli, že zhotovenie Diela sa považuje za splnené, ak bude Dielo Zhotoviteľom riadne odovzdané Objednávateľovi podľa článku V. tejto Zmluvy v lehote podľa článku III. tejto Zmluvy.

**Článok III.**

**Čas a miesto zhotovenia Diela**

* 1. Zhotoviteľ sa zaväzuje zhotoviť Dielo do 8 (slovom: ôsmich) týždňov odo dňa účinnosti tejto Zmluvy.
  2. Miestom zhotovenia Diela je zimný štadión O. Nepelu, Odbojárov 9, 831 04 Bratislava.
  3. Zmluvné strany sa dohodli, že prerušenie prác na Diele je možné iba na nevyhnutný čas z dôvodu nevhodných poveternostných podmienok. Nevhodné poveternostné podmienky musí preukázať Zhotoviteľ Objednávateľovi, a to záznamom o poveternostnej situácii, ktorý predloží najneskôr deň nasledujúci po dni opätovného začatia s vykonávaním Diela.

**Článok IV.**

**Práva a povinnosti Zmluvných strán**

* 1. Zhotoviteľ je pri plnení svojich povinností podľa tejto Zmluvy viazaný pokynmi Objednávateľa, ktoré vyplývajú z tejto Zmluvy, najmä, nie však výlučne, z podrobnej špecifikácie Diela, ktorá je obsiahnutá v Prílohe č. 1 tejto Zmluvy.
  2. Zhotoviteľ je povinný plniť si svoje povinnosti s primeranou starostlivosťou.
  3. Zhotoviteľ vyhlasuje, že sa v plnom rozsahu oboznámil s charakterom a rozsahom Diela v zmysle podmienok stanovených Objednávateľom a sú mu známe všetky technické, kvalitatívne a iné podmienky zhotovenia Diela. Zhotoviteľ vyhlasuje, že disponuje všetkými potrebnými odbornými znalosťami, právomocami, skúsenosťami a kompetenciami k tomu, aby uzavrel túto Zmluvu a splnil svoje záväzky z nej vyplývajúce, ako aj dostatočnými technickými, technologickými a personálnymi kapacitami potrebnými k riadnemu zhotoveniu Diela. Zhotoviteľ je zodpovedný za to, že práceneschopnosť, dovolenky a iná absencia personálu Zhotoviteľa alebo subdodávateľa neovplyvnia plnenie povinností Zhotoviteľa podľa tejto Zmluvy a nebudú sa považovať za zásah vyššej moci (vis maior).
  4. Zhotoviteľ je pri zhotovení Diela povinný dodržiavať všeobecne záväzné právne predpisy platné a účinné v Slovenskej republike, najmä súvisiace so zaistením bezpečnosti a ochrany zdravia pri práci, bezpečnosti práce a technických zariadení pri stavebných prácach, stavebný zákon, zákon o ochrane životného prostredia, zákon o energetike, zákon o ochrane pred požiarmi, zákon   
     o pozemných komunikáciách, všeobecne záväzné nariadenia, platné technické normy, bezpečnostné, hygienické a ďalšie všeobecne záväzné právne predpisy, ktoré súvisia s činnosťou pri zhotovení Diela. Ďalej sa Zhotoviteľ zaväzuje rešpektovať všetky povolenia týkajúce sa Diela a všetky rozhodnutia a stanoviská orgánov a dotknutých subjektov.
  5. Zhotoviteľ je povinný dodržiavať všetky aplikovateľné pracovnoprávne predpisy v oblasti nelegálneho zamestnávania (ďalej len „Pracovnoprávne predpisy“), predovšetkým zákon   
     č. 311/2001 Z. z. Zákonník práce v znení neskorších predpisov a zákon č. 82/2005 Z. z.   
     o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.
  6. Zhotoviteľ vyhlasuje, že si je plne vedomý všetkých povinností, ktoré pre neho   
     z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto Zmluvy.
  7. Zhotoviteľ sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.
  8. Zhotoviteľ je povinný zabezpečiť stroje, zariadenia a materiál potrebný pre plnenie svojich povinností podľa tejto Zmluvy a kvalifikovaný personál vybavený pracovným odevom, ochrannými prostriedkami, potrebnými mechanizmami a náradím a zabezpečiť jeho kontrolu. Všetky materiály a technológie použité v procese zhotovenia Diela musia byť platne certifikované, resp. musia byť v súlade s príslušnými právnymi predpismi upravujúcimi certifikáciu a preukazovanie zhody výrobkov. Zhotoviteľ zodpovedá za čistotu komunikácií,   
     po ktorých dováža a odváža materiál a mechanizmy súvisiace touto Zmluvou.
  9. Zhotoviteľ zodpovedá za poriadok, čistotu a správne uskladnenie materiálov súvisiacich s touto Zmluvou, ako aj za manipuláciu s nimi na mieste zhotovenia Diela. Zhotoviteľ zabezpečí odvoz odpadu súvisiaceho s touto Zmluvou a nakladanie s ním v súlade so zákonom č. 79/2015 Z. z.   
     o odpadoch a o zmene a doplnení niektorých zákonov v znení neskorších predpisov a zodpovedá za správne nakladanie s odpadom. Náklady na odstránenie, likvidáciu, prepravu a uskladnenie odpadu súvisiaceho s touto Zmluvou sú zahrnuté v zmluvnej cene za Dielo.
  10. Zhotoviteľ sa zaväzuje, že v prípade potreby zabezpečí na vlastné náklady povolenie pre potreby dočasného užívania verejných plôch a zvláštne užívanie komunikácií pre realizáciu a prípadné skládky materiálu alebo odpadu. Za škody spôsobené nesplnením tejto povinnosti zodpovedá   
      v plnom rozsahu Zhotoviteľ.
  11. Zhotoviteľ je povinný pri odovzdaní Diela Objednávateľovi odviezť z miesta zhotovenia Diela zvyšný materiál a zlikvidovať odpady tak, aby bolo možné Dielo riadne prevziať a užívať. Zhotoviteľ je povinný vypratať, vyčistiť a uviesť miesto zhotovenia Diela do stavu podľa podmienok stanovených v tejto Zmluve, resp. požiadaviek Objednávateľa, a to najneskôr   
      v termíne uvedenom v protokole o odovzdaní a prevzatí Diela podľa tejto Zmluvy.
  12. Zhotoviteľ je povinný udržiavať poriadok a čistotu v mieste zhotovenia Diela a je povinný dbať na to, aby vplyvom jeho činnosti nedošlo k poškodeniu susedných priľahlých nehnuteľností.   
      Za škody spôsobené porušením týchto povinností zodpovedá v plnom rozsahu Zhotoviteľ.
  13. Zhotoviteľ je počas zhotovenia Diela povinný zabezpečiť, aby negatívnymi vplyvmi vykonávanej činnosti neobťažoval okolie, a aby jeho činnosť a prevádzka neohrozovala kvalitu životného prostredia. V prípade, že v dôsledku porušenia týchto povinností dôjde k udeleniu pokuty alebo inej sankcie, resp. iného oprávneného nároku voči Objednávateľovi, z dôvodu pochybenia na strane Zhotoviteľa, za tieto nároky zodpovedá Zhotoviteľ, ktorý sa týmto zaväzuje na ich vysporiadanie a uhradenie v plnej výške a v určenej lehote.
  14. Spôsob resp. zabezpečenie prívodu vody, elektrickej energie, resp. materiálu potrebného   
      pre zhotovenie Diela vrátane nákladov súvisiacich s ich zabezpečením znáša Zhotoviteľ.
  15. Všetky práce súvisiace s Dielom vykoná Zhotoviteľ po vydaní súhlasu správcom komunikácie, za ním stanovených podmienok za dozoru správcu komunikácie počas vykonávania prác uvedených v Prílohe č. 1 tejto Zmluvy. Zhotoviteľ zodpovedá za prípadné poškodenia, ktoré vzniknú v súvislosti s realizáciou Diela.
  16. Zhotoviteľ sa zaväzuje pripraviť na vlastné náklady miesto zhotovenia Diela ako i znášať náklady na jeho prevádzku, údržbu, odstránenie a upratanie priestoru po ukončení plnenia povinností podľa tejto Zmluvy.
  17. Zhotoviteľ sa zaväzuje, že počas zhotovovania Diela zabezpečí bezpečný pohyb v bezprostrednej blízkosti Diela, komunikačných ciest, vrátane prejazdnosti verejných komunikácií, príjazdov   
      do priľahlých objektov, prístupov pre vozidlá polície, rýchlej zdravotnej pomoci a hasičského zboru. Zhotoviteľ sa zaväzuje že zabezpečí chodcom a cyklistom bezpečnosť a plynulosť cestnej premávky a tiež dodržanie pravidiel cestnej premávky príslušným označením.
  18. Zhotoviteľ je povinný, v zmysle zákona č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, zabezpečiť bezodkladné odstránenie nečistôt, ktoré spôsobili na verejných komunikáciách vozidlá Zhotoviteľa.
  19. Od odovzdania miesta zhotovenia Diela až do zhotovenia Diela je Zhotoviteľ povinný miesto zhotovenia Diela využívať výlučne pre potreby zhotovenia Diela a zabezpečiť ochranu Diela, pred poškodením a/alebo zneužitím.
  20. Zhotoviteľ sa zaväzuje, že umožní kedykoľvek prístup osobám povereným Objednávateľom vykonávajúcim dohľad nad zhotovením Diela k potrebnej dokumentácii. V mieste zhotovenia Diela musí byť k dispozícii dokumentácia a všetky doklady týkajúce sa zhotovenia Diela.
  21. Dohľad vykonávaný zo strany Objednávateľa je oprávnený dať zamestnancom Zhotoviteľa a/alebo subdodávateľa príkaz prerušiť práce, pokiaľ zodpovedný vedúci nie je dosiahnuteľný   
      a ak je ohrozená bezpečnosť uskutočnenia zhotovenia Diela a jeho okolia, život a zdravie pracujúcich, alebo ak hrozia iné vážne škody.
  22. Zhotoviteľ je povinný riadiť vykonávanie prác zhotovenia Diela tak, aby nedošlo k poškodeniu zdravia zamestnancov Zhotoviteľa a/alebo subdodávateľa, a ani tretích osôb a poškodeniu majetku Objednávateľa. Zhotoviteľ zodpovedá za bezpečnosť a ochranu zdravia zamestnancov Zhotoviteľa a/alebo subdodávateľa a tretích osôb oprávnene sa zdržujúcich na mieste zhotovenia Diela.
  23. Objednávateľ si vyhradzuje právo spolurozhodovať o použití všetkých tovarov, ktoré majú byť súčasťou Diela v súlade s požiadavkami stanovenými v Prílohe č. 1 tejto Zmluvy.
  24. V prípade realizácie prác v dňoch pracovného voľna a pokoja si Zhotoviteľ zabezpečí na vlastné náklady potrebné povolenie miestne príslušnej mestskej časti a Krajského dopravného inšpektorátu na presun (prepravu) potrebných mechanizmov a techniky po vopred cestným správnym orgánom odsúhlasených dopravných trasách.
  25. Ak Objednávateľ zistí, že Zhotoviteľ vykonáva zhotovenie Diela v rozpore so svojimi povinnosťami podľa tejto Zmluvy, je oprávnený požadovať, aby Zhotoviteľ bezodkladne zjednal nápravu a plnil si svoje povinnosti podľa tejto Zmluvy riadnym spôsobom. V prípade, ak tak Zhotoviteľ neurobí ani v dostatočne primeranej lehote, ktorú mu na to Objednávateľ poskytol,   
      je Objednávateľ oprávnený okamžite odstúpiť od tejto Zmluvy. Tým nie je dotknuté právo   
      na náhradu škody podľa § 373 a nasl. ObZ.
  26. Zhotoviteľ sa zaväzuje oznámiť Objednávateľovi bez zbytočného odkladu omeškanie zhotovenia Diela. V takomto prípade si Zmluvné strany dohodnú osobitný postup.
  27. V prípade, ak Zhotoviteľovi vznikne povinnosť registrácie v zmysle zákona č. 315/2016 Z. z.   
      o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon o RPVS“), je ten povinný vznik tejto povinnosti oznámiť písomne Objednávateľovi a zároveň zdokladovať splnenie povinnosti registrácie. Povinnosť podľa predchádzajúcej vety platí primerane aj pre všetkých subdodávateľov Zhotoviteľa, prostredníctvom ktorých Zhotoviteľ zhotovuje Dielo.
  28. Objednávateľ sa zaväzuje protokolárne (písomne) odovzdať Zhotoviteľovi miesto zhotovenia Diela pre vykonávanie prác v súlade s podmienkami uvedenými v Prílohe č. 1 tejto Zmluvy   
      v termíne do 5 (piatich) pracovných dní odo dňa nadobudnutia účinnosti tejto Zmluvy.
  29. Objednávateľ sa zaväzuje:

1. poskytnúť Zhotoviteľovi potrebnú súčinnosť pri plnení povinností podľa tejto Zmluvy, najmä, nie však výlučne, poskytnutím potrebných konzultácií a ďalších materiálov (podkladov), ktoré má Objednávateľ k dispozícii a ktoré sú nevyhnutné k zhotoveniu Diela,
2. určiť osoby, s ktorými bude Zhotoviteľ komunikovať a spolupracovať, a ktoré budú   
   za Objednávateľa zodpovedné za plnenie povinností na strane Objednávateľa, vyplývajúcich z tejto Zmluvy.
   1. Zmluvné strany sú povinné poskytnúť si navzájom všetku súčinnosť, ktorú možno od nich spravodlivo požadovať tak, aby mohol byť naplnený účel tejto Zmluvy.
   2. Objednávateľ je oprávnený postúpiť práva a povinnosti z tejto Zmluvy na tretiu osobu. Zhotoviteľ nie je oprávnený postúpiť práva a povinnosti z tejto Zmluvy na tretiu osobu   
      bez písomného súhlasu Objednávateľa.

**Článok V.**

**Odovzdanie a prevzatie Diela**

* 1. Zhotoviteľ splní svoju povinnosť zhotoviť Dielo jeho riadnym a včasným odovzdaním Objednávateľovi na základe protokolu o odovzdaní a prevzatí Diela podľa tejto Zmluvy,   
     v ktorom bude výslovne uvedené, že Dielo nevykazuje vady.
  2. Pripravenosť Diela na jeho odovzdanie je Zhotoviteľ povinný oznámiť Objednávateľovi písomne, najneskôr 5 (päť) pracovných dní vopred.
  3. V prípade zistenia vád a nedostatkov Diela, ktoré bránia jeho riadnemu užívaniu, Objednávateľ Dielo neprevezme a spíše so Zhotoviteľom zápis, ktorý bude obsahovať najmä, nie však výlučne, popis zistených vád a nedostatkov na Diele, spôsob a lehotu ich odstránenia. Zhotoviteľ môže opätovne oznámiť pripravenosť Diela na jeho odovzdanie Objednávateľovi až po úplnom odstránení vád a nedostatkov Diela uvedených v protokole o odovzdaní a prevzatí Diela,   
     a to aj opakovane, kým nebude Dielo odovzdané v zmysle bodu 5.1. tohto článku Zmluvy.
  4. V prípade zistenia vád a nedostatkov Diela, ktoré nebránia jeho riadnemu užívaniu,   
     je Objednávateľ oprávnený Dielo prevziať a následne spíše so Zhotoviteľom zápis, ktorý bude obsahovať najmä popis zistených vád a nedostatkov na Diele, spôsob a lehotu ich odstránenia. Zhotoviteľ môže opätovne oznámiť pripravenosť Diela na jeho odovzdanie Objednávateľovi   
     až po úplnom odstránení vád a nedostatkov Diela uvedených v protokole o odovzdaní a prevzatí Diela, a to aj opakovane, kým nebude Dielo odovzdané v zmysle bodu 5.1. tohto článku Zmluvy.

**Článok VI.**

**Cena a platobné podmienky**

* 1. Cena za zhotovenie Diela (ďalej len „Cena“) je stanovená na základe Výkazu výmer vypracovaného Zhotoviteľom, podľa zákona č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon o cenách v znení neskorších predpisov a ktorý bol predložený v ponuke Zhotoviteľa v zákazke identifikovanej v Preambule tejto Zmluvy. Výkaz výmer Zhotoviteľa tvorí Prílohu č. 2 tejto Zmluvy a je jej neoddeliteľnou súčasťou. Cena podľa prvej vety tohto bodu Zmluvy je: Cena ...... bez DPH, sadzba DPH 20 %, výška DPH ...... eur, Cena ............... eur s DPH (slovom ...).
  2. Cena je konečná a nemenná počas celej doby trvania Zmluvy. V Cene sú zahrnuté všetky náklady a výdavky na strane Zhotoviteľa, ktoré súvisia s plnením povinností Zhotoviteľa podľa tejto Zmluvy a so zhotovením Diela, vrátane vybudovania, prevádzkovania, údržby, likvidácie   
     a vypratanie miesta zhotovenia Diela a primeraného zisku.
  3. Objednávateľ neposkytuje preddavky z ceny ani zálohové platby za zhotovenie Diela.
  4. Zhotoviteľ je oprávnený fakturovať iba skutočne vykonané práce súvisiace s Dielom na základe protokolu o odovzdaní a prevzatí Diela, ktorého kópia je prílohou každej faktúry vystavenej Zhotoviteľom. Splatnosť faktúry vystavenej Zhotoviteľom je 30 dní od dátumu jej preukázateľného doručenia Objednávateľovi.
  5. V prípade, ak má Dielo vady a nedostatky, ktoré nebránia jeho riadnemu užívaniu podľa bodu 5.4. článku V. tejto Zmluvy, Zhotoviteľ je oprávnený po odovzdaní a prevzatí Diela s vadami   
     a nedostatkami vystaviť faktúru za Dielo vo výške 80% z Ceny uvedenej v bode 6.1. tohto článku Zmluvy. Dodatočnú faktúru na zvyšných 20% z Ceny uvedenej v bode 6.1. tohto článku Zmluvy je Zhotoviteľ oprávnený vystaviť až po úplnom odstránení vád a nedostatkov Diela.
  6. Objednávateľ uhradí Cenu na základe faktúry vystavenej Zhotoviteľom podľa tohto článku Zmluvy. Objednávateľ umožňuje zasielanie elektronických faktúr na e-mailovú adresu: [faktury@tsb.sk](mailto:faktury@tsb.sk). Faktúra sa považuje za uhradenú v deň odpísania fakturovanej ceny z bankového účtu Objednávateľa. Platba sa bude realizovať bezhotovostným stykom.
  7. K Cene vyjadrenej v eurách bez DPH bude Zhotoviteľ, v prípade, ak je platcom DPH, fakturovať DPH v zmysle zákona vo výške platnej v čase fakturácie. Platiteľovi dane z pridanej hodnoty, ak si môže uplatniť odpočítanie dane z pridanej hodnoty, nemôže byť uznaný výdavok na úhradu dane z pridanej hodnoty, ktorú uhradí Objednávateľ z dôvodu prenesenej daňovej povinnosti podľa zákona č. 222/2004 Z. z. o dani z pridanej hodnoty.
  8. Všetky faktúry vystavené Zhotoviteľom musia obsahovať náležitosti daňového dokladu v zmysle § 71 a § 74 zákona č. 222/2004 Z. z. o dani z pridanej hodnoty v znení neskorších predpisov. Faktúra musí okrem náležitostí vyžadovaných príslušnými všeobecne záväznými právnymi predpismi obsahovať aj tieto náležitosti:

- číslo Zmluvy,

- predmet fakturácie,

- deň vzniku práva na zaplatenie ceny,

- cenu bez DPH,

- celkovú sumu DPH,

- celkovú sumu k úhrade,

- dátum splatnosti faktúry.

* 1. Prílohou každej faktúry bude aj preberací protokol o odovzdaní a prevzatí Diela podpísaný zástupcami Zmluvných strán.
  2. V prípade, že faktúra a jej prílohy nebudú obsahovať všetky dohodnuté náležitosti,   
     má Objednávateľ právo takúto faktúru vrátiť Zhotoviteľovi s uvedením všetkých nedostatkov, ktoré sa majú odstrániť. V tomto prípade sa preruší plynutie lehoty splatnosti a nová lehota splatnosti začne plynúť dňom riadneho doručenia opravenej faktúry Objednávateľovi.
  3. Splatnosť faktúr bola dohodou Zmluvných strán určená na 30 dní odo dňa jej preukázateľného doručenia Objednávateľovi.
  4. V prípade, ak Zhotoviteľ zmení počas účinnosti tejto Zmluvy číslo účtu a o tomto riadne neinformuje Objednávateľa, záväzok Objednávateľa sa považuje za splnený bez ohľadu na to,   
     či budú finančné prostriedky pripísané na účet Zhotoviteľa.
  5. Zhotoviteľ nie je oprávnený požadovať a nárokovať si náhradu bankových a iných poplatkov týkajúcich sa úhrady Ceny. Zhotoviteľ rovnako nie je oprávnený požadovať preddavkové alebo zálohové platby od Objednávateľa.

**Článok VII.**

**Vlastnícke právo a nebezpečenstvo škody**

* 1. Zhotovené Dielo je vlastníctvom Zhotoviteľa až do dňa podpísania protokolu o odovzdaní   
     a prevzatí Diela Zmluvnými stranami, podľa ktorého Dielo nevykazuje vady.
  2. Zmluvné strany sa dohodli, že vlastnícke právo k Dielu a nebezpečenstvo škody na Diele prechádza zo Zhotoviteľa na Objednávateľa dňom podpísania protokolu o odovzdaní a prevzatí Diela Zmluvnými stranami, podľa ktorého Dielo nevykazuje vady.

## Článok VIII.

**Zodpovednosť za vady a záručná doba**

* 1. Zhotoviteľ zodpovedá za to, že Dielo je vykonané podľa platných technických a právnych predpisov a má v čase odovzdania a prevzatia vlastnosti stanovené v Prílohe č. 1 tejto Zmluvy, že nemá vady a nedostatky, ktoré by znižovali jeho hodnotu a schopnosť využitia na požadovaný účel Diela a že počas záručnej doby bude mať vlastnosti dohodnuté v tejto Zmluve a v jej prílohách.
  2. Záručná doba na Dielo je 5 (päť) rokov a začína plynúť dňom protokolárneho prevzatia Diela Objednávateľom podľa bodu 5.1. článok V. tejto Zmluvy. V prípade oprávnenej reklamácie   
     sa záručná doba predlžuje o čas, počas ktorého boli vady resp. nedostatky odstraňované.
  3. Objednávateľ je povinný vady a nedostatky Diela po ich zistení bez zbytočného odkladu písomne nahlásiť a reklamovať u Zhotoviteľa, pričom uvedie o akú vadu či nedostatok sa jedná.
  4. Zhotoviteľ sa zaväzuje nahlásené a reklamované vady a nedostatky odstrániť v čo najkratšom čase podľa ich druhu, najneskôr však do 30 dní odo dňa doručenia písomnej reklamácie na adresu Zhotoviteľa, uvedenej v záhlaví tejto Zmluvy. Odstránenie vady a nedostatkov bude potvrdené protokolom podpísaným Zmluvnými stranami. V prípade, ak Zhotoviteľ neodstráni vady v lehote uvedenej v prvej vete tohto bodu, má Zhotoviteľ právo odstrániť tieto vady sám, alebo poveriť odstránením vád tretiu osobu. Objednávateľ je oprávnený fakturovať takto vzniknuté náklady, Zhotoviteľov formou vystavenia osobitnej faktúry na Zhotoviteľa, ktorému tak vzniká povinnosť tieto náklady Objednávateľovi uhradiť.
  5. Náklady na odstránenie vád a nedostatkov v záručnej dobe znáša Zhotoviteľ. To platí aj pre náklady na opravu poškodenia Diela počas vykonávania záručnej opravy.
  6. Vadou sa rozumie akákoľvek odchýlka v kvalite, rozsahu alebo v parametroch Diela stanovených v tejto Zmluve a v jej prílohách, vo všeobecne záväzných právnych predpisoch a technických normách platných v Slovenskej republike. Za vady sa považujú aj chýbajúce alebo neúplné doklady, ktoré je Zhotoviteľ povinný podľa tejto Zmluvy odovzdať Objednávateľovi spolu s Dielom, ktoré je Objednávateľ povinný prevziať.

**Článok IX.**

**Zodpovednosť za škodu**

* 1. Zmluvná strana zodpovedá za všetky škody, ktoré vzniknú druhej Zmluvnej strane v dôsledku porušenia jej povinností, vyplývajúcich z tejto Zmluvy.
  2. V prípade vzniku škody v dôsledku porušenia povinností vyplývajúcich z tejto Zmluvy ktorejkoľvek Zmluvnej strane, má druhá Zmluvná strana nárok na náhradu vzniknutej škody   
     v plnej výške.
  3. Zhotoviteľ je povinný nahradiť Objednávateľovi skutočne vzniknuté škody aj v prípade,   
     že z jeho zavinenia došlo k odstúpeniu Objednávateľa od tejto Zmluvy.

**Článok X.**

**Udelenie licencie**

* 1. V prípade, ak sa Dielo, jeho súčasť alebo príslušenstvo považuje za autorské dielo podľa zákona č. 185/2015 Z. z. Autorský zákon v znení neskorších predpisov (ďalej len „Autorský zákon“) udeľuje Zhotoviteľ Objednávateľovi bezodplatne spolu s odovzdaním Diela nevýhradnú, neodvolateľnú, časovo, vecne a miestne neobmedzenú licenciu k Dielu, jeho súčasti alebo príslušenstvu na všetky spôsoby použitia diela podľa § 19 ods. 4 písm. a) až d) Autorského zákona.
  2. Objednávateľ, ako nadobúdateľ licencie, je oprávnený udeliť tretej osobe súhlas na použitie Diela, jeho súčasti alebo príslušenstva v celom rozsahu licencie podľa tohto článku s čím Zhotoviteľ týmto vyslovuje svoj predchádzajúci súhlas v zmysle § 72 Autorského zákona.
  3. Zhotoviteľ sa podpisom tejto Zmluvy zaväzuje, že najneskôr ku dňu odovzdania Diela bude mať vysporiadané autorské právo v zmysle Autorského zákona ku všetkým zložkám, ktoré sú alebo budú súčasťou Diela alebo príslušenstvom Diela podľa tejto Zmluvy a bude disponovať potrebnými oprávneniami a/alebo licenciami na ich užívanie a poskytovanie a následne užívanie Objednávateľom v zmysle požiadaviek a v rozsahu podľa tejto Zmluvy. V prípade, ak Zhotoviteľ túto povinnosť nesplní, má Objednávateľ nárok na zmluvnú pokutu podľa tejto Zmluvy a zároveň je Objednávateľ oprávnený odstúpiť od tejto Zmluvy.
  4. Zhotoviteľ v celom rozsahu zodpovedá, ak Dielo, jeho súčasť alebo príslušenstvo porušuje autorské práva iných osôb. V prípade porušenia autorských práv iných osôb je Zhotoviteľ povinný uspokojiť nároky iných osôb za Objednávateľa, a to vrátane nákladov spojených   
     s právnou ochranou a obranou. Rovnako Zhotoviteľ zodpovedá za škodu, ktorá vznikne Objednávateľovi, ak používaním Diela alebo jeho časti dôjde k porušeniu autorských práv iných osôb.
  5. Objednávateľ je povinný oznámiť Zhotoviteľovi uplatnenie nárokov z práva duševného vlastníctva v súvislosti s touto Zmluvou treťou osobou. Zhotoviteľ je povinný do 5 (piatich) kalendárnych dní poskytnúť Objednávateľovi všetku súčinnosť pri ochrane práv Objednávateľa.
  6. V prípade, ak bude Objednávateľovi na základe právoplatného rozhodnutia súdu zabránené používať Dielo, jeho súčasť alebo príslušenstvo z dôvodu porušenia autorských práv, zaväzuje sa Zhotoviteľ obstarať pre Objednávateľa oprávnenie Dielo, jeho súčasť alebo príslušenstvo znova používať, prípadne sa Zhotoviteľ zaväzuje vykonať úpravu Diela, jeho súčasti alebo príslušenstva tak, aby bol spôsobilý na používanie Objednávateľom a neporušoval autorské práva tretích osôb, a to bezodkladne.
  7. Udelenie licencie podľa tejto Zmluvy nie je možné zo strany Zhotoviteľa jednostranne odvolať alebo zrušiť, a to ani po ukončení trvania tejto Zmluvy.

**Článok XI.**

**Zachovávanie mlčanlivosti**

* 1. Zmluvné strany sa dohodli, že informácie obsiahnuté v tejto Zmluve, ako aj informácie, ktoré   
     si poskytli pri rokovaniach o uzavretí tejto Zmluvy alebo získali pri výkone práv a povinností podľa tejto Zmluvy sa považujú za dôverné informácie v zmysle § 271 ObZ. Dôvernou informáciou je akákoľvek informácia, ktorá nie je verejne prístupná, a ktorú Zmluvná strana poskytujúca dôvernú informáciu (ďalej len „Poskytovateľ“) označí za dôvernú, okrem tej, ktorá sa stane alebo stala verejne prístupnou inak ako neoprávnenou manipuláciou Zmluvnou stranou, ktorá sa oboznamuje s dôvernou informáciou (ďalej len „Prijímateľ“).
  2. Dôverné informácie môžu byť poskytnuté vo verbálnej (telefonát, rozhovor), písomnej (zadanie, pripomienkovanie), alebo elektronickej forme (e-mail, textový editor, zdrojový kód). Prijímateľ je oprávnený použiť Dôverné informácie výlučne na účely spolupráce vyplývajúcej z tejto Zmluvy (ďalej len „Spolupráca“). Po skončení Spolupráce je povinný zdržať sa použitia Dôverných informácií na akýkoľvek iný účel.
  3. Prijímateľ je povinný zdržať sa neoprávnenej manipulácie s Dôvernými informáciami. Prijímateľ môže poskytnúť Dôverné informácie tretím osobám iba v nevyhnutnom rozsahu, výlučne   
     na účely Spolupráce a len s predchádzajúcim súhlasom Poskytovateľa. Prijímateľ zodpovedá   
     za neoprávnenú manipuláciu s Dôvernými informáciami treťou osobou a ktoré poskytol tretej osobe. Poskytnutie Dôverných informácií tretej osobe je Prijímateľ povinný bezodkladne oznámiť Poskytovateľovi. Bez súhlasu Poskytovateľa je Prijímateľ oprávnený poskytnúť Dôverné informácie len v prípadoch a v rozsahu určených zákonom alebo iným všeobecne záväzným právnym predpisom.
  4. Prijímateľ je povinný prijať a dodržiavať také technické, organizačné a iné opatrenia potrebné   
     na ochranu Dôverných informácií, ktoré mu boli alebo mu budú poskytnuté, alebo sprístupnené, aby bolo účinne zabránené pred neoprávnenou manipuláciou s Dôvernými informáciami. Prijímateľ je povinný bez zbytočného odkladu oznámiť Poskytovateľovi každú neoprávnenú manipuláciu s Dôvernými informáciami. Prijímateľ je povinný poskytnúť Poskytovateľovi všetku súčinnosť potrebnú na odstránenie následkov neoprávnenej manipulácie s Dôvernými informáciami.
  5. Prijímateľ je povinný zabezpečiť oboznámenie sa s povinnosťami podľa tejto Zmluvy tretie osoby, ktorým poskytne Dôverné informácie. Všetky povinnosti Zhotoviteľa, ako Prijímateľa Dôvernej informácie, sa týkajú aj jeho subdodávateľov a za ich porušenie subdodávateľom zodpovedá Zhotoviteľ akoby sa porušenia dopustil on sám. Zhotoviteľ je povinný doručiť Objednávateľovi písomné vyhlásenie o odškodnení pri porušení dôvernosti podpísané každým subdodávateľom Zhotoviteľa, ktorému budú poskytnuté Dôverné informácie, a to predtým, ako mu Zhotoviteľ Dôverné informácie poskytne.
  6. Poskytovateľ má právo odmietnuť poskytnutie Dôverných informácii, ak takéto poskytnutie nebude nevyhnutne potrebné k vzájomnej Spolupráci.
  7. Po skončení vzájomnej Spolupráce je Prijímateľ povinný vrátiť Poskytovateľovi všetky originály, kópie, reprodukcie alebo iné zhrnutia Dôverných informácií a všetky Dôverné informácie nahraté v systémoch Zhotoviteľa alebo tretích osôb podľa preukázateľne zničiť. Prijímateľ zodpovedá za každú neoprávnenú manipuláciu s Dôvernými informáciami, ktoré   
     mu boli poskytnuté.
  8. Poskytovateľ nezodpovedá za škodu spôsobenú Prijímateľovi, ktorá vznikne použitím Dôverných informácií, okrem prípadov, kedy poskytnutím Dôverných informácii Objednávateľovi Zhotoviteľ porušil práva duševného vlastníctva tretích osôb.
  9. Poskytnutím Dôverných informácií neprechádza na Prijímateľa vlastnícke alebo iné právo alebo licencia k Dôverným informáciám, pokiaľ nie je v tejto Zmluve uvedené inak.

**Článok XII.**

**Ochrana osobných údajov**

* 1. Zmluvné strany si uvedomujú dôležitosť bezpečnosti zbieraných osobných údajov a preto   
     sa zhodli na tom, že ich budú spracúvať v súlade s Nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie ochrany osobných údajov) (ďalej len „GDPR“) a zákonom č. 18/2018 Z. z. ochrane osobných údajov a o zmene   
     a doplnení niektorých zákonov v znení neskorších predpisov (ďalej len „zákon o ochrane osobných údajov“), bez ohľadu na to, či ide o osobné údaje anonymizované alebo osobné údaje pseudonymizované.
  2. Zmluvné strany sa za účelom zabezpečenia ochrany osobných údajov pri spracúvaní osobných údajov podľa tejto Zmluvy a vzájomnej komunikácii zaväzujú prijať technické, organizačné   
     a personálne opatrenia v primeranom rozsahu, pričom vezmú do úvahy najmä použiteľné technické prostriedky a náklady na dôvernosť a dôležitosť spracúvaných osobných údajov, ako aj rozsah možných rizík s rôznou pravdepodobnosťou a závažnosťou pre práva a slobody fyzických osôb.
  3. Zhotoviteľ sa zaväzuje v žiadnej forme nespracúvať osobné údaje, ktoré sú spracúvané Objednávateľom, najmä ich nesmie poskytnúť tretej osobe, uverejniť ich alebo inak ich využiť pre vlastné potreby alebo pre potreby tretej osoby, ak nie je v tejto Zmluve stanovené inak.   
     Bez predchádzajúceho písomného súhlasu Objednávateľa Zhotoviteľ nesmie vyhotovovať akékoľvek kópie záznamov obsahujúcich osobné údaje spracovávané Objednávateľom.
  4. Objednávateľ sa zaväzuje bezodkladne vrátiť Zhotoviteľovi všetky záznamy, ako aj elektronické alebo fyzické nosiče informácií obsahujúce osobné údaje spracúvané Objednávateľom;   
     v prípade, že niektorý záznam alebo elektronický alebo fyzický nosič informácií obsahujúci osobné údaje je potrebný pre riadnu spoluprácu v súlade s touto Zmluvou, je príslušná Zmluvná strana povinná vrátiť takýto záznam alebo nosič bezodkladne po ukončení plnenia.
  5. Zhotoviteľ sa zaväzuje dodržiavať povinnosť mlčanlivosti o osobných údajoch, s ktorými príde do kontaktu pri plnení tejto Zmluvy; povinnosť mlčanlivosti trvá aj po skončení trvania tejto Zmluvy. Zhotoviteľ sa zaväzuje, že vykoná opatrenia na to, aby fyzické osoby, ktoré konajú   
     na základe jej pokynov (napr. jej zamestnanci) dodržiavali povinnosť mlčanlivosti v rovnakom rozsahu. Na požiadanie Objednávateľa je Zhotoviteľ povinný preukázať splnenie tejto povinnosti. Povinnosť mlčanlivosti neplatí, ak to priamo vyplýva z platných právnych predpisov, pričom v takom prípade je Zhotoviteľ povinný postupovať výlučne v súlade s týmito platnými právnymi predpismi pri zachovaní zásady minimalizácie spracúvania osobných údajov.
  6. Zhotoviteľ je povinný nahradiť akúkoľvek škodu, ktorú utrpí dotknutá osoba alebo Objednávateľ v dôsledku spracúvania osobných údajov v rozpore s GDPR a/alebo zákonom o ochrane osobných údajov, alebo ak konala nad rámec alebo v rozpore s touto Zmluvou.

**Článok XIII.**

**Úroky z omeškania a zmluvné pokuty**

* 1. V prípade, ak Zhotoviteľ nesplní svoj záväzok zhotoviť Dielo riadne a včas v súlade s bodom 5.1. článok V. tejto Zmluvy, je Objednávateľ oprávnený účtovať Zhotoviteľovi zmluvnú pokutu vo výške 0,5 % z Ceny za každý, aj začatý deň omeškania Zhotoviteľa. Pre odstránenie akýchkoľvek pochybností sa Zmluvné strany dohodli, že záväzok zhotoviť Dielo riadne a včas nie je splnený ani v prípade prevzatia Diela v súlade s bodom 5.4. článok V. tejto Zmluvy.
  2. V prípade, ak Objednávateľ nesplní svoj záväzok uhradiť Zhotoviteľovi Cenu podľa faktúry,   
     je Zhotoviteľ oprávnený účtovať Objednávateľovi zmluvnú pokutu vo výške 0,05 %   
     z neuhradenej časti Ceny za každý, aj začatý deň omeškania Objednávateľa.
  3. V prípade, ak Zhotoviteľ nesplní svoju povinnosť podľa bodu 4.27. článok IV. tejto Zmluvy, tzn. nesplní si svoju povinnosť registrácie, je Objednávateľ oprávnený účtovať Zhotoviteľovi zmluvnú pokutu vo výške 10 000,- (desaťtisíc) eur.
  4. V prípade, ak Objednávateľovi vznikne povinnosť uhradiť daň z pridanej hodnoty v zmysle   
     § 69b zákona č. 222/2004 Z. z. o dani z pridanej hodnoty v znení neskorších predpisov,   
     je Objednávateľ oprávnený účtovať Zhotoviteľovi zmluvnú pokutu vo výške 130 % výšky daňovej povinnosti, ktorá takto Objednávateľovi vznikla.
  5. V prípade, ak sa ktorékoľvek z vyhlásení Zhotoviteľa podľa bodov 4.5. až 4.7. článok IV. tejto Zmluvy ukáže ako nepravdivé a Objednávateľovi bude kontrolným orgánom v súlade   
     s ustanovením § 7b zákona č. 82/2005 Z. z. o nelegálnej práci a nelegálnom zamestnávaní   
     a o zmene a doplnení niektorých zákonov v znení neskorších predpisov uložená sankcia z dôvodu prijatia Diela prostredníctvom Zhotoviteľom nelegálne zamestnávaných osôb, je Objednávateľ oprávnený účtovať Zhotoviteľovi zmluvnú pokutu vo výške 130% výšky sankcie uloženej Objednávateľovi.
  6. V prípade, ak Zhotoviteľ poruší svoju povinnosť podľa bodu 10.3. článok X. tejto Zmluvy,   
     tzn. nebude mať k Dielu, jeho súčastiam a príslušenstvu vysporiadané autorské právo v zmysle Autorského zákona, je Objednávateľ oprávnený účtovať Zhotoviteľovi zmluvnú pokutu vo výške 10 000,- (desaťtisíc) eur.
  7. V prípade neoprávnenej manipulácie s Dôvernými informáciami vzniká Poskytovateľovi nárok na zmluvnú pokutu vo výške 1 000,- (jedentisíc) eur, za každý jednotlivý prípad neoprávnenej manipulácie.
  8. V prípade, ak Zhotoviteľ poruší inú povinnosť podľa tejto Zmluvy, je Objednávateľ oprávnený účtovať Zhotoviteľovi zmluvnú pokutu vo výške 1 000,- (jedentisíc) eur za každé porušenie povinnosti podľa tejto Zmluvy.
  9. Zmluvné pokuty budú splatné na základe faktúr vystavených a preukázateľne doručených dotknutej Zmluvnej strane, pričom ustanovenia článku VI. tejto Zmluvy sa aplikujú primerane. Zaplatením zmluvnej pokuty nárok na náhradu škody nie je dotknutý. Objednávateľ je oprávnený započítať ktorúkoľvek zmluvnú pokutu účtovanú Zhotoviteľovi s existujúcim alebo budúcim záväzkom voči Zhotoviteľovi, a to aj z iného existujúceho alebo budúceho zmluvného vzťahu. Zhotoviteľ nie je oprávnený započítať ktorúkoľvek zmluvnú pokutu účtovanú Objednávateľovi s existujúcim alebo budúcim záväzkom voči Objednávateľovi.

**Článok XIV.**

**Výkon kontroly**

* 1. Zhotoviteľ je povinný vytvoriť osobám povereným Objednávateľom na vykonanie kontroly plnenia povinností Zhotoviteľa primerané podmienky na riadne a včasné vykonanie kontroly, predložiť všetky požadované informácie a dokumenty týkajúce sa najmä, nie však výlučne, zhotovenia Diela, napr. stavu jeho rozpracovanosti a poskytnúť bezodkladne súčinnosť, ktorú je Objednávateľ oprávnený požadovať od Zhotoviteľa alebo jeho subdodávateľov podľa tejto Zmluvy v zmysle všeobecne záväzných predpisov o hospodárení s verejnými prostriedkami.
  2. Osoby poverené Objednávateľom na vykonanie kontroly plnenia povinností Zhotoviteľa majú počas trvania tejto Zmluvy a záručnej doby podľa tejto Zmluvy právo na prístup k dokumentom, ktorými disponuje Zhotoviteľ a preukazujú riadne zhotovenie Diela.
  3. Zhotoviteľ je povinný predložiť osobám povereným Objednávateľom na vykonanie kontroly plnenia povinností Zhotoviteľa originály tých dokumentov, na ktorých kontrolu sú tieto osoby poverené Objednávateľom (napr. doklady preukazujúce súlad projektu so zhotovením Diela, účtovné a finančné doklady a pod.).
  4. Zhotoviteľ je povinný dokladovať osobám povereným Objednávateľom na vykonanie kontroly plnenia povinností Zhotoviteľa svoju činnosť v rámci plnenia povinností Zhotoviteľa a umožniť im vstup do objektov a na pozemky súvisiace so zhotovením Diela, ak tomu nebránia skutočnosti, ktoré Zhotoviteľ nevie ovplyvniť.

**Článok XV.**

**Subdodávatelia a osoby určené na plnenie Zmluvy**

* 1. Zhotoviteľ je povinný v súlade s § 41 ods. 3 zákona č. 343/2015 Z. z. o verejnom obstarávaní   
     a o zmene a doplnení niektorých zákonov v znení neskorších predpisov (ďalej len „ZVO“) najneskôr v čase uzavretia tejto Zmluvy uviesť údaje o všetkých známych subdodávateľoch   
     v rozsahu podľa Prílohy č. 3 tejto Zmluvy.
  2. V prípade zmeny subdodávateľa je Zhotoviteľ povinný túto zmenu Objednávateľovi oznámiť   
     a uviesť o ňom všetky údaje v zmysle predchádzajúceho bodu tohto článku Zmluvy. Zmenou subdodávateľa nie je dotknutá zodpovednosť Zhotoviteľa za plnenie povinností podľa tejto Zmluvy. Zhotoviteľ je oprávnený plniť povinnosti podľa tejto Zmluvy alebo jej časť ním navrhnutým novým subdodávateľom, ak ho Objednávateľ písomne schváli.
  3. V prípade, ak Objednávateľ do 7 pracovných dní odo dňa, v ktorom mu Zhotoviteľ poskytne všetky údaje o navrhovanom novom subdodávateľovi podľa Prílohy č. 3 tejto Zmluvy, písomne Zhotoviteľovi neoznámi, či schvaľuje alebo zamieta návrh nového subdodávateľa, platí,   
     že nového subdodávateľa schválil. Objednávateľ nie je oprávnený subdodávateľa odmietnuť bezdôvodne.
  4. Zhotoviteľ sa zaväzuje realizovať plnenie príslušných činností na zhotovení Diela osobami, ktorými preukazoval splnenie podmienky účasti v zmysle § 34 ods. 1 písm. g) ZVO vo vzťahu k danej činnosti a ktorých zoznam tvorí prílohu č. 4 tejto Zmluvy.
  5. Zhotoviteľ nesmie meniť osoby zodpovedné za plnenie povinností podľa tejto Zmluvy   
     bez predchádzajúceho písomného súhlasu Objednávateľa. V opačnom prípade je Objednávateľ oprávnený odstúpiť od tejto Zmluvy.
  6. Zhotoviteľ je povinný navrhnúť nahradenie osoby zodpovednej za plnenie povinností podľa tejto Zmluvy v nasledujúcich prípadoch:

1. úmrtie,
2. choroba alebo úraz zabraňujúce osobe riadne plniť svoju úlohu,
3. ak sa nahradenie tejto osoby stane nevyhnutným z iného dôvodu, ktorý Zhotoviteľ nemohol ovplyvniť (výpoveď, vzdanie sa funkcie, strata spôsobilosti a pod.).
   1. Ak je potrebné osobu zodpovednú za plnenie povinností podľa tejto Zmluvy nahradiť, nová osoba musí spĺňať rovnaké požiadavky aké boli na danú osobu kladené v rámci podmienok účasti stanovených v dynamickom nákupnom systéme definovanom v Preambule tejto Zmluvy. V prípade, ak sa má nahradiť osoba samostatného elektrotechnika, za ktorého boli Zhotoviteľovi udelené body v rámci kritériá na vyhodnotenie ponúk K2, nový samostatný elektrotechnik musí disponovať rovnakým alebo vyšším počtom relevantných zákaziek (skúseností), ktoré boli Zhotoviteľom deklarované v rámci kritéria K2 na vyhodnotenie ponúk. Ak Zhotoviteľ nie je schopný zabezpečiť takúto osobu, Objednávateľ je oprávnený od Zmluvy odstúpiť.
   2. Nahradenie osoby zodpovednej za plnenie povinností podľa tejto Zmluvy sa uskutoční nasledujúcim spôsobom:
4. Zhotoviteľ doručí Objednávateľovi písomnú žiadosť o schválenie náhrady osoby zodpovednej za plnenie povinností podľa tejto Zmluvy najmenej 15 (pätnásť) kalendárnych dní pred navrhovaným nástupom novej osoby. Súčasťou žiadosti budú doklady preukazujúce splnenie požiadaviek uvedených v predchádzajúcom bode tejto Zmluvy,
5. Objednávateľ písomne oznámi svoj súhlas/nesúhlas s nahradením osoby zodpovednej   
   za plnenie povinností podľa tejto Zmluvy do 10 (desiatich) kalendárnych dní, odo dňa preukázateľného doručenia žiadosti Zhotoviteľa a všetkých požadovaných dokladov,
6. Zhotoviteľ je oprávnený realizovať plnenie povinností podľa tejto Zmluvy prostredníctvom novej osoby až odo dňa, ktorý Objednávateľ uvedie vo svojom písomnom schválení tejto osoby.
   1. V prípade, ak Objednávateľ neschváli navrhovanú zmenu osoby zodpovednej za plnenie povinností podľa tejto Zmluvy, písomne oznámi túto skutočnosť Zhotoviteľovi a svoje rozhodnutie zdôvodní.

**Článok XVI.**

**Trvanie Zmluvy**

* 1. Táto Zmluva zaniká splnením záväzkov Zmluvných strán, dohodou Zmluvných strán alebo odstúpením od tejto Zmluvy oprávnenou Zmluvnou stranou.
  2. Objednávateľ, okrem dôvodov na odstúpenie podľa ObZ, môže od tejto Zmluvy odstúpiť   
     z nasledujúcich dôvodov na strane Zhotoviteľa:

1. ak má Dielo alebo jeho časť právne vady,
2. ak zhotovené Dielo kvalitatívne/kvantitatívne nezodpovedá tejto Zmluve alebo príslušným všeobecne záväzným právnym predpisom,
3. ak Zhotoviteľ neodstráni vady Diela ani v dodatočne poskytnutej lehote zo strany Objednávateľa,
4. z dôvodov uvedených v § 19 ZVO,
5. ak Zhotoviteľ poruší svoju povinnosť podľa tejto Zmluvy podstatným spôsobom,
6. ak Zhotoviteľ poruší svoju povinnosť podľa tejto Zmluvy iným než podstatným spôsobom a takéto porušenie nenapraví ani v dodatočnej lehote na nápravu poskytnutej Zhotoviteľovi,
7. ďalšie dôvody výslovne uvedené v tejto Zmluve.
   1. Zhotoviteľ, okrem dôvodov na odstúpenie podľa ObZ, môže od tejto Zmluvy odstúpiť z nasledujúcich dôvodov na strane Objednávateľa:
8. ak je Objednávateľ v omeškaní s plnením si svojich peňažných záväzkov podľa tejto Zmluvy o viac ako 30 (tridsať) pracovných dní,
9. ak Objednávateľ poruší svoju povinnosť podľa tejto Zmluvy podstatným spôsobom,
10. ak Objednávateľ poruší svoju povinnosť podľa tejto Zmluvy iným než podstatným spôsobom a takéto porušenie nenapraví ani v dodatočnej primeranej lehote na nápravu poskytnutej Zhotoviteľom.
    1. Na účely tejto Zmluvy sa podstatným porušením záväzku vyplývajúceho z tejto Zmluvy rozumie:
11. také porušenie záväzku Zmluvnej strany, ktoré sa za podstatné porušenie považuje v zmysle všeobecne záväzných právnych predpisov,
12. porušenie záväzku Zhotoviteľa zhotoviť Dielo riadne a včas, a to ak aj napriek písomnej výzve Objednávateľa nedôjde k náprave ani v náhradnej lehote 10 pracovných dní odo dňa doručenia výzvy na nápravu Zhotoviteľovi,
13. ak strana porušujúca túto Zmluvu vedela v čase uzatvorenia Zmluvy alebo v tomto čase bolo rozumné predvídať s prihliadnutím na účel Zmluvy, ktorý vyplynul z jej obsahu alebo   
    z okolností, za ktorých bola Zmluva uzavretá, že druhá Zmluvná strana nebude mať záujem na plnení povinností pri takom porušení Zmluvy.
    1. Bez ohľadu na vôľu Zmluvných strán, k ukončeniu tejto Zmluvy dôjde tiež:
14. dňom právoplatnosti rozhodnutia príslušného súdu, ktorým súd vyhlási konkurz na majetok Zhotoviteľa,
15. dňom právoplatnosti rozhodnutia príslušného súdu, ktorým súd zamietne návrh na vyhlásenie konkurz na majetok Zhotoviteľa pre nedostatok majetku,
16. dňom právoplatnosti rozhodnutia príslušného súdu, ktorým súd povolí reštrukturalizáciu Zhotoviteľa,
17. Zhotoviteľ ako obchodná spoločnosť bude zrušený bez likvidácie alebo Zhotoviteľ ako obchodná spoločnosť vstúpi do likvidácie,
18. zánikom Zhotoviteľa bez právneho nástupcu.
    1. Zhotoviteľ berie na vedomie, že v prípade, pokiaľ sa naňho vzťahuje povinnosť v zmysle zákona o RPVS, právoplatné rozhodnutie o vyčiarknutí Zhotoviteľa, prípadne jeho subdodávateľa   
       z RPVS alebo uložený zákaz účasti Zhotoviteľa, prípadne jeho subdodávateľov vo verejnom obstarávaní podľa § 182 ods. 3 písm. b) a g) ZVO, zakladá dôvod na ukončenie tejto Zmluvy odstúpením od Zmluvy v zmysle § 15 ods. 1 zákona o RPVS.
    2. Odstúpenie od Zmluvy je účinné dňom doručenia písomného oznámenia o odstúpení druhej Zmluvnej strane.
    3. Odstúpenie od Zmluvy bez ohľadu na Zmluvnú stranu, ktorá od Zmluvy odstúpila, sa netýka práva odstupujúcej Zmluvnej strany na zaplatenie zmluvnej pokuty a náhrady škody spôsobenej porušením zmluvnej povinnosti, zodpovednosti za vady a plynutia záručnej doby a ustanoveniam o licencii.

**Článok XVII.**

**Doručovanie**

* 1. Každá správa, súhlas, schválenie alebo rozhodnutie, ktoré sa požaduje na základe Zmluvy,   
     sa vyhotoví v písomnej podobe.
  2. Každá komunikácia týkajúca sa platnosti alebo účinnosti Zmluvy, jej zániku či zmeny musí byť písomná a doručovaná výhradne poštou ako doporučená zásielka, kuriérom alebo osobne.
  3. Akákoľvek písomnosť doručovaná v súvislosti so Zmluvou sa považuje za doručenú druhej Zmluvnej strane v prípade doručovania prostredníctvom:

1. elektronickej pošty (e-mail) dňom, kedy Zmluvná strana, ktorá prijala e-mail od odosielajúcej Zmluvnej strany, potvrdila jeho prijatie odoslaním potvrdzujúceho e-mailu odosielajúcej Zmluvnej strane. Prijímajúca Zmluvná strana je povinná doručiť odosielajúcej Zmluvnej strane potvrdenie o prijatí e-mailu do 24 hodín, inak sa bude takýto email považovať   
   za nedoručený. Pre potreby doručovania prostredníctvom elektronickej pošty sa použije   
   e-mailová adresa Zmluvnej strany uvedená v záhlaví tejto Zmluvy alebo e-mailová adresa prostredníctvom ktorej prebiehala vzájomná komunikácia medzi Zmluvnými stranami, pokiaľ príslušná Zmluvná strana neurčí inak; alebo
2. pošty, kuriérom alebo v prípade osobného doručovania, doručením písomnosti adresátovi   
   s tým, že v prípade doručovania prostredníctvom pošty musí byť písomnosť zaslaná doporučene s doručenkou preukazujúcou doručenie na adresu druhej Zmluvnej strany uvedenú v záhlaví tejto Zmluvy, alebo touto Zmluvnou stranou po uzavretí Zmluvy na tento účel písomne oznámenú. V prípade doručovania inak ako poštou, je možné písomnosť doručovať aj na inom mieste ako na adrese sídla príslušnej Zmluvnej strany, ak sa na tomto mieste Zmluvná strana v čase doručenia zdržuje. Za deň doručenia písomnosti sa považuje   
   aj deň, v ktorý Zmluvná strana, ktorá je adresátom, odoprie doručovanú písomnosť prevziať, alebo tretí deň odo dňa uloženia zásielky na pošte, doručovanej poštou Zmluvnej strane, alebo v ktorý je na zásielke, doručovanej poštou Zmluvnej strane, preukázateľne zamestnancom pošty vyznačená poznámka, že „adresát sa odsťahoval“, „adresát je neznámy“ alebo iná poznámka podobného významu, ak sa súčasne takáto poznámka zakladá na pravde.
   1. Zmluvné strany sú povinné minimálne raz denne kontrolovať kontaktné e-mailové adresy.
   2. Zmluvné strany sa zaväzujú bezodkladne oznámiť druhej Zmluvnej strane akúkoľvek zmenu svojich kontaktných údajov uvedených v Zmluve.

**Článok XVIII.**

**Záverečné ustanovenia**

* 1. Táto Zmluva nadobúda platnosť dňom jej podpísania oprávnenými zástupcami Zmluvných strán a účinnosť dňom nasledujúcim po dni jej zverejnenia v Centrálnom registri zmlúv podľa   
     § 47a ods. 1 zákona č. 40/1964 Zb. Občiansky zákonník v znení neskorších predpisov v spojení s § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov.
  2. Zmluva je vyhotovená v troch (3) vyhotoveniach. Objednávateľ obdrží dva (2) rovnopisy tejto Zmluvy a Zhotoviteľ jeden (1) rovnopis tejto Zmluvy.
  3. Zmluvu možno dopĺňať alebo meniť iba formou písomných dodatkov k Zmluve v súlade   
     s ustanovením § 18 ZVO, ktoré budú tvoriť neoddeliteľnú súčasť tejto Zmluvy.
  4. Neplatnosť, neúčinnosť alebo neaplikovateľnosť niektorého ustanovenia tejto Zmluvy nespôsobuje neplatnosť, neúčinnosť alebo neaplikovateľnosť tejto Zmluvy ako celku. V prípade neplatnosti, neúčinnosti alebo neaplikovateľnosti niektorého ustanovenia tejto Zmluvy   
     sú Zmluvné strany povinné vyvinúť všetku súčinnosť, ktorú od nich možno spravodlivo požadovať, aby neplatné, neúčinné alebo neaplikovateľné ustanovenie tejto Zmluvy nahradili novým ustanovením v súlade s účelom tejto Zmluvy. V prípade, ak bude všeobecne záväzný právny predpis citovaný v tejto Zmluve zrušený a nahradený iným všeobecne záväzným právnym predpisom, odkazy tejto Zmluvy naň sa budú považovať za odkazy na právny predpis, ktorý   
     ho nahradil.
  5. Všetky spory vzniknuté medzi Zmluvnými stranami v súvislosti s právami a povinnosťami Zmluvných strán zo Zmluvy alebo v súvislosti so Zmluvou, vrátane sporov o ich plnenie,   
     či neplnenie, o platnosť, neplatnosť, účinnosť, neúčinnosť, výklad a určenie práv a povinností Zmluvných strán vyplývajúcich zo Zmluvy, bude príslušný rozhodovať vecne príslušný všeobecný súd v mieste sídla Objednávateľa.
  6. Zmluvné strany prehlasujú, že ich zmluvná voľnosť nebola žiadnym spôsobom obmedzená,   
     že táto Zmluva nebola uzatvorená v tiesni, za nápadne nevýhodných podmienok a ani v omyle. Zmluvné strany prehlasujú, že sú plne spôsobilé na právne úkony, že text tejto Zmluvy je určitým a zrozumiteľným vyjadrením ich vážnej a slobodnej vôle, a že si Zmluvu pred jej podpísaním prečítali, tejto v celom rozsahu porozumeli a na znak súhlasu s jej obsahom k nej pripájajú svoje vlastnoručné podpisy.

Prílohy:

Príloha č. 1: Opis predmetu Zmluvy

Príloha č. 2: Výkaz výmer

Príloha č. 3: Zoznam subdodávateľov

Príloha č. 4: Zoznam osôb určených na plnenie Zmluvy

v ......................, dňa v Bratislave, dňa

za Zhotoviteľa: za Objednávateľa:

…………………………….. ……………………………..

…………………………….. ……………………………..

**Príloha č. 1: Opis predmetu Zmluvy**

Predmetom Zmluvy je modernizácia osvetlenia 2 tréningových hál na zimnom štadióne Ondreja Nepelu. Tréningové haly „A“ a „B“ zimného štadióna slúžia prevažne pre účely ľadového hokeja v úrovni pre tréningy, národné súťaže, pre verejné korčuľovanie a čiastočne pre iné športové využitie – in line hokej, florbal a pod.. Osvetlenie hracej plochy v súčasnosti v dôsledku degradácie svietidiel vplyvom prirodzeného starnutia svetelnočinných plôch a zdrojov nedosahuje požadované kvalitatívne parametre.

Predmetom Zmluvy je najmä výmena existujúcich svietidiel v halách A a B s výbojkovými zdrojmi s nízkou účinnosťou za nové s LED zdrojmi. Navrhovaná modernizácia predstavuje výmenu svietidiel a ponecháva jestvujúci spôsob pripojenia, napájací rozvádzač a hlavné káblové rozvody.

Predmetom projektu nie sú ostatné svetelné a silnoprúdové rozvody, ktoré nesúvisia s hlavným osvetlením ľadovej plochy haly.

Návrh modernizácie osvetlenia v hale „A“ predstavuje inštalovaný a výpočtový výkon 36.0 kW, čo je zníženie príkonu el. energie o 30.2 kW, z pôvodných  66.2kW  na 36 kW.

Návrh modernizácie osvetlenia v hale „B“ predstavuje inštalovaný a výpočtový výkon 38.0 kW, čo je zníženie príkonu el. energie o 28.2 kW, z pôvodných  66.2kW  na 38 kW.

**Súčasný stav**

Osvetľovacia sústava ľadovej plochy haly „A“ s rozmermi 56x26m je realizovaná prostredníctvom 154 ks svetlometných výbojkových halogenidových svietidiel Philips MVF 330, 400W HPI-T.

Osvetľovacia sústava ľadovej plochy haly „B“ s rozmermi 58x28m je realizovaná prostredníctvom 154 ks svetlometných výbojkových halogenidových svietidiel Philips MVF 330, 400W HPI-T.

Svietidlá sú osadené zo spodnej časti ôsmych stropných „I“ nosníkov v 2. NP umiestnených  priečne nad plochou haly.

Napájanie svietidiel v hale „A“ je riešené z rozvádzača RTS2.2 v 2.NP. Napájanie svietidiel v hale „B“ je riešené z rozvádzača RTS2.1 v 2.NP. Káblové vývody k svietidlám sú trojfázové, nehorľavými káblami s triedou reakcie na oheň s odolnosťou B2ca-s1,d1,a1 N2XH (CHKE-R)5Jx2.5. Od rozvádzača sú uložene v konštrukcii steny v pozdĺžnej trase a pod stropnými nosníkmi s odbočením do žľabov uchytenými na jednej strane nosníkov. Káble sú ukončené v rozvodných krabiciach na žľaboch, po dvoch na každý vývod, z nich sú pripojené jednotlivé rozvodky pre pripojenie svietidiel šnúrovými prívodmi.

**Demontážne práce**

Existujúce svietidlá 400 W osvetlenia ľadovej plochy sa po odpojení demontujú, káblové rozvody z rozvádzača RTS2.2 v hale „A“, resp. RTS2.1 v hale „B“ v inštalačných žľaboch zostávajú bez zmeny použiteľné pre nové využitie. Rozvádzač osvetlenia plochy zostáva bez zmeny v pôvodnom stave.

**Svetelnotechnický návrh**

Návrh osvetľovacej sústavy vychádza z požiadaviek na spôsob osvetlenia, na parametre osvetlenia, na svietidlá a spôsob ovládania - riadenia osvetlenia.

Osvetlenie má byť realizované v zmysle požiadaviek prevádzkovateľa (STaRZ) v úrovni zodpovedajúcej predpisom IIHF a STN 12 193 pre národné súťaže s možnosťou TV prenosu, a to s hodnotami:

* požadovaná udržiavaná horizontálna osvetlenosť 1400lx, rovnomernosť Ehmin/Ehm>=0.7, rovnomernosť Ehmin/Ehmax>= 0.5
* požadovaná udržiavaná vertikálna osvetlenosť 1000lx, rovnomernosť Evmin/Evm>=0.6, Evmin/Evmax>=0.4

**Požiadavky na svietidlá:**

* Svietidlá musia byť osadené LED svetelnými zdrojmi s chladením, ktoré je zabezpečené pasívne (bez použitia ventilátorov). Materiál telesa svietidiel a chladiča musí byť hliník.
* LED svietidlá nesmú byť z tzv. COB modulov.
* LED čipy osadené vo svietidlách musia byť „výkonové keramické LED diódy“ a maximálnym prúdom 1A pre dodržanie stability svetelných parametrov a životnosti čipov.
* Svietidlá musia byť typizované pre osvetlenie športovísk, musia mať možnosť montáže zo spodnej strany a byť schopné natáčania vo všetkých smeroch.
* Svietidlá musia byť vybavené clonami (klapkami) pre minimalizáciu oslnenia, nesmú byť použité „otvorené optické prvky“ teda optiky musia byť zapustené do telesa svietidla. Clony musia byť po jednotlivých blokoch, resp. ich veľkosť musí byť čo najvyššia, aby dochádzalo k minimálnemu oslneniu hráčov a divákov.
* Náhradná teplota chromatickosti svetla musí byť na úrovni 5600K +/- 200K, index podania farieb RA minimálne Ra= 80 (odporúčaný Ra=90).
* Systémový svetelný tok svietidla (vrátane všetkých strát) musí byť minimálne 100lm/W pri CRI 80 a 5600K +/- 200K.
* Stupeň ochrany proti vniknutiu cudzích pevných telies a vody do svietidla musí byť najmenej IP66.
* Hmotnosť svietidla nesmie byť vyššia ako 10kg.
* Svietidlá budú pripojené cez predradník, ktorý bude umiestnený v pripojovacej skrinke na svietidle.
* Životnosť svietidiel pri faktore L80B10 musí byť najmenej 50 000 hodín. Životnosť predradníka musí byť najmenej 50 000 hodín (IEC 62722-2-1:2014).
* LED Svietidlá a predradníky musia byť vhodné pre bežnú prevádzku v rozsahu teploty okolitého prostredia - 30 °C až + 40 °C.
* Prepäťová ochrana svietidla a predradníka musí byť minimálne 10kV.
* Pre dosiahnutie presného nasmerovania svietidiel, a tým pádom zhody medzi návrhom osvetlenia   
  a skutočnosťou, svietidlá musia mať možnosť pripojenia presného smerovacieho zariadenia.
* Svietidlá a predradníky musia byť pripojiteľné a ovládateľné riadiacim systémom komunikujúcim cez DMX/RDM protokol.
* LED Svietidla musia byt stmievateľné 0-100% pričom pri stmievaní musia spĺňať všetky parametre 4K HD TV a možnosť individuálneho nastavenia adresy každého svietidla.
* LED Svietidlá musia mať záruku minimálne 10 rokov.
* Svietidlá a predradníky musia mať CE certifikáciu.

**Popis riešenia**

Návrh uvažuje s využitím energeticky efektívnej LED technológie s riadením prostredníctvom DMX, ktoré zabezpečuje možnosť stmievania LED svietidiel od 0 do 100% a tým nastavenie rôznych úrovní pre údržbu, tréning, súťaže až po režim pre prenosy TV. Jednotlivé prevádzkové režimy sa nedosahujú zapínaním skupín svietidiel, ale plynulým stmievaním všetkých svietidiel na požadovanú úroveň. Výhodou je dodržanie rovnomernosti osvetlenia a rovnaký čas prevádzky – opotrebovania  svietidiel.

Významným faktorom riešenia sú tiež požiadavky prevádzkovateľa štadióna (STaRZ) na vyššiu úroveň osvetlenia pre možné využitie haly aj pre národné hokejové súťaže, resp. aj pre reprezentačné medzinárodné podujatia napr. inline hokeja, florbalu, futsalu s prípadnými TV prenosmi.

**Výpočet osvetlenia**

Rozmiestnenie a počet svietidiel sú optimalizované výpočtom s ohľadom na dosiahnutie požadovaných svetelnotechnických parametrov – udržiavanej horizontálnej a vertikálnej osvetlenosti, rovnomerností a obmedzenia oslnenia pre hlavnú športovú činnosť na ľadovej ploche – hokej a ostatné športové  aktivity.

Výpočet bol robený programom DIALUX, výstupy výpočtov tvoria prílohu č. 4 týchto súťažných podkladov.

Priložený výpočet je pre účely tohto zadania informatívny, úspešný uchádzač  je povinný spracovať výpočet presný a záväzný pre realizáciu.

**Inštalácia svietidiel**

Existujúce pôvodné svietidlá hlavného osvetlenia sú uchytené svorkami spoločne s káblovými žľabmi z jednej strany spodnej úrovni stropných „I“ nosníkoch. Uchytávacie svorníky sa po demontáži svietidiel a po overení ich technického stavu môžu opätovne využiť pre upevnenie nových svietidiel.

**Napájanie, káblové rozvody**

Napojenie hlavného osvetlenia plochy je realizované z rozvádzača RTS2.2 v hale „A“, resp. RTS2.1 v hale „B“ umiestneného vo výklenku na chodbe pri schodisku.  RTS2.2 v hale „A“, resp. RTS2.1 v hale „B“ je pripojený z hlavného rozvádzača RHT káblom CHKE-R 5Jx70.

Rozvádzač je skriňový, s hlavným ističom 160A na prívode. Výzbroj s prístrojmi Siemens pozostáva z prepäťových ochrán, obvodov signalizácie poruchových stavov hlavných a vývodových ističov k svietidlám, zo stýkačových vývodov s 3-fázovými ističmi charakteristiky C, In=16A.

Káblové vývody k svietidlám sú trojfázové, nehorľavými káblami s triedou reakcie na oheň s odolnosťou B2ca-s1,d1,a1, typ N2XH 5Jx2.5. Od rozvádzača sú v pozdĺžnej trase uložené v konštrukcii steny s odbočkami do žľabov na osem nosníkov prechádzajúcimi priečne nad ľadovou plochou a s ukončením v inštalačných krabiciach upevnených zboku žľabov.

Nový návrh uvažuje s ponechaním rozvádzača a jestvujúcich káblových vývodov s ukončením v  rozvodných krabiciach na žľaboch a ich následným využitím pre pripojenie nových svietidiel.

Nové pripojenie svietidiel s drivermi, ktorých súčasťou sú pohyblivé prívody (dl. 1.5m) bude z rozvodiek z káblov N2XH 3Jx2.5 napojených z krabíc ukončujúcich 5-vodičové vývody.

**Spínanie a ovládanie osvetlenia riadiacim systémom DMX**

Návrh nového ovládania osvetlenia uvažuje s riadiacim systémom DMX 512, pričom jednotlivé prevádzkové režimy sa nebudú voliť spínaním skupín svietidiel, ale s nastavením úrovne osvetlenia stmievaním celej osvetľovacej sústavy s možnosťou adresovania každého svietidla podľa potreby.

Existujúce silnoprúdové spínanie v štyroch skupinách na ovládacej skrinke OVS 4 sa zachová len pre účel pripojenia svietidiel do siete.

Riadiaci systém DMX512 je navrhovaný riadiacou jednotkou MASTER umiestnenou pri rozvádzači RTS2.1 a ovládacou jednotkou so štyrmi tlačidlami GATE 4, ktorá sa umiestni v miestnosti zázemia recepcie na 1. NP. Prepojenie jednotky MASTER a GATE 4 bude káblom LSOH FTP Cat5e. Rozvod DMX káblami k svietidlám bude cez tri rozbočovače, splitre, ktoré sa starajú o zosilnenie a distribúciu signálu do jednotlivých svietidiel. Zo splitrov sa samostatnými káblami DMX 2x0.35 pre každý nosník slučkovo napoja všetky elektronické predradníky jednotlivých svietidiel.

**Bezpečnostné a prevádzkové predpisy**

Pri montážnych prácach na osvetľovacej sústavy sa na ploche haly nesmie vykonávať žiadna činnosť, musí byť zabezpečená zábrana vstupu osôb na plochu.

Elektrické zariadenia osvetlenia smú obsluhovať len osoby poučené, údržbu vykonávať osoby    
s kvalifikáciou elektrotechnik, v zmysle § 19 alebo § 20 alebo § 21 vyhlášky č. 508/2009 Z. z., ktorou sa ustanovujú podrobnosti na zaistenie bezpečnosti a ochrany zdravia pri práci   
s technickými zariadeniami tlakovými, zdvíhacími, elektrickými a plynovými a ktorou sa ustanovujú technické zariadenia, ktoré sa považujú za vyhradené technické zariadenia (ďalej len „vyhláška č. 508/2009“). Elektrické zariadenie osvetlenia nepredstavuje zvýšené riziká a nebezpečenstvo pre bezpečnosť a ochranu zdravia.

Na elektrickom zariadení svietidiel a ich nových pripojovacích vodičov, je potrebné pred uvedením do prevádzky doplniť pravidelnú odbornú prehliadku o nové časti inštalácie podľa   
§ 12 a § 13 vyhlášky č. 508/2009 a STN 33 1500, 33 2000-6.

**Plán organizácie výstavby**

Stavenisko riešenej modernizácie osvetlenia je stropný priestor nad ľadovou plochou 2. nadzemného podlažia tréningovej haly „A“.

Modernizácia pozostáva z demontáže existujúcich osvetľovacích zariadení, ich odvozom a následne montážou nového osvetlenia.

Odvoz a likvidáciu demontovaného materiálu zabezpečí Zhotoviteľ cez odborne spôsobilú certifikovanú organizáciu na likvidáciu nebezpečného odpadu.

Dopravná trasa – bude vozidlami Zhotoviteľa do hospodárskeho dvora v objekte a nákladným výťahom priamo na stavenisko. Nie je potrebný záber verejného priestoru.

Miestnosť šatne a soc. zázemie zabezpečí prevádzkovateľ (STaRZ) v priestoroch zimného štadióna.

Podrobnejšia špecifikácia činností, ktoré sú predmetom zákazky je uvedená vo Výkaze výmer, ktorý tvorí prílohu č. 3 týchto súťažných podkladov a v Zadaní pre vypracovanie ponuky, ktoré tvorí prílohu č. 4 týchto súťažných podkladov.

**Ekvivalencia:** v prípade, ak Zmluve alebo v jej prílohách je uvedený odkaz na konkrétny výrobok, značku alebo výrobcu, Objednávateľ pripúšťa ich nahradenie ekvivalentom, ktorý spĺňa totožné parametre/má min. rovnaké vlastnosti ako uvedený produkt alebo sú jeho parametre/vlastnosti lepšie ako referenčne uvedeného produktu.

Záruka na zrealizované práce je 60 mesiacov odo dňa ich odovzdania.